C 335/10

ET

Ärakuulamise eest vastutava ametniku lõpparuanne (1)

Juhtum AT.40511 – Insurance Ireland: kindlustusnõuete andmebaas ja juurdepääsutingimused

(EMPs kohaldatav tekst)

(2022/C 335/09)

Käesolev aruanne on seotud nõukogu määruse (EÜ) nr 1/2003 (2) artikli 9 lõike 1 kohaseid kohustusi käsitleva otsuse eelnõuga (edaspidi „otsuse eelnõu“), mis on adresseeritud kindlustusseltside liidule Insurance Ireland (Member Association) Company Limited by Guarantee (edaspidi „Insurance Ireland“).

Komisjon alustas uurimist määruse 1/2003 artikli 20 alusel omal algatusel. Ajavahemikul 4. kuni 7. juulini 2017 kontrollis ta kindlustusseltside liidu Insurance Ireland ruume, mis asuvad Iirimaal Dublinis.

14. mail 2019 algatas komisjon määruse (EÜ) nr 773/2004 (3) artikli 2 lõike 1 kohase menetluse, et võtta vastu määruse 1/2003 III peatüki kohane otsus.

18. juunil 2021 võttis komisjon vastu kindlustusseltside liidule Insurance Ireland esitatavad vastuväited, mis edastati sellele kindlustusseltside liidule 21. juunil 2021. Vastuväidetes oli tehtud järeldus, et Insurance Ireland venitas meelevaldselt mitteliikmetele juurdepääsu võimaldamisega oma teabevahetussüsteemile Insurance Link või lausa takistas seda.

28. juunil 2021 sai Insurance Ireland juurdepääsu toimikule DVD-l. Insurance Ireland toimikule juurdepääsuga seotud probleemidega minu poole ei pöördunud.

Insurance Ireland esitas ettenähtud tähtaja jooksul, (4)5. oktoobril 2021, kirjalikud märkused vastuväidete kohta ja taotles suulist ärakuulamist vastavalt määruse artikli 12 lõikele 1. 773/2004. Selle taotluse alusel määrasin kindlaks suulise ärakuulamise kuupäeva. See aga lükati edasi ja hiljem tühistati, kuna Insurance Ireland oli alustanud komisjoniga arutelusid kohustuste võtmiseks vastavalt määruse 1/2003 artiklile 9.

16. veebruaril 2022 pakkus Insurance Ireland välja kohustused (edaspidi „esialgsed kohustused“), et lahendada konkurentsiprobleemid, mille komisjon oli esitanud oma vastuväidetes, mida käesolevas menetluses tuleb käsitada esialgse hinnanguna määruse 1/2003 artikli 9 lõike 1 tähenduses.

4. märtsil 2022 avaldas komisjon määruse nr 1/2003 artikli 27 lõike 4 kohase teate, kutsudes huvitatud kolmandaid isikuid üles esitama märkusi esialgsete kohustuste kohta.

13. aprillil 2022 tegi komisjon kindlustusseltside liidule Insurance Ireland teatavaks märkused, mis osalejad olid ülevaatekoosolekul esialgsete kohustuste kohta esitanud.

Insurance Ireland muutis esialgseid kohustusi vastavalt laekunud märkustele ja esitas 17. mail 2022 oma lõplike kohustuste kava (edaspidi „lõplikud kohustused“).

Otsuse eelnõuga muudetakse lõplikud kohustused kümneks aastaks kindlustusseltside liidu Insurance Ireland jaoks siduvaks. Eelnõus on ka esitatud järeldus, et komisjonil ei ole käesolevas juhtumis enam põhjust esialgses hinnangus esitatud probleemide suhtes meetmeid võtta.

Ma ei ole saanud kohustuste võtmise menetluse kohta ühtki taotlust ega kaebust.

Seda arvesse võttes olen seisukohal, et kõnealuses juhtumis on menetlusosalise õiguste kasutamine olnud tagatud.

Brüssel, 21. juuni 2022 Dorothe DALHEIMER

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes (ELT L 275, 20.10.2011, lk 29) (edaspidi „otsus 2011/695/EL“) artiklitele 16 ja 17.

(2) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1) (edaspidi „määrus 1/2003“).

(3) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18), viimati muudetud komisjoni 3. augusti 2015. aasta määrusega (EL) 2015/1348 (ELT L 208, 5.8.2015, lk 3) (edaspidi „määrus 773/2004“).

(4) Algselt lõppes tähtaeg 21. septembril 2021. Kindlustusseltside liidu Insurance Ireland taotlusel pikendas konkurentsi peadirektoraat tähtaega 5. oktoobrini 2021.